Tabuaeran

Tabuaeran, edo Fanning uhartea, Kiribatiko atoloi bat da, Lerroko uharteak uhartedian kokaturik dagoena. 9 herri ditu, handienak Tereitaki eta Terine, eta guztira 2.315 biztanle ditu (2015). Uhartearen administrazioa Paelau herrian kokaturik dago. Geografia Atoloiak uharriz osaturiko eraztunak izaten dira, itsasoaren mailatik igoaz uharteak eratzen dituztenak. Erdian aintzira bat egoten da. Tabuaerango aintzirak 110 km2-ko azalera du eta baba itxura. Haren inguruan uharteak daude, 33,7 km2-ko azalera hartzen dutenak. Historia Polinesiarrak izan ziren lehenengo biztanleak. Arkeologoek ikusi dute herri handi bat izan hainbat mendez atoloiaren mendebaldean, 1100 eta 1425 urteen artean gutxi gorabehera. Uhartea ikusi zuen lehen esploratzailea Edmund Fanning estatubatuarra izan zen 1798an, eta haren izenaz ezagutu izan zen ordutik. Hurrengo urtetan hainbat herrialdetako baleazaleak pasa ziren handik. 1831n Harriet baleaontziak bertan urperatu zen. 1854n Henry English kapitaina eta Manihiki uharteko 150 langile bertan ezarri eta koko olioa ekoizten hasi ziren. 1860an Estatu Bagtuetako Guano Konpainiak haren jabetza eskatu zuen baina ez zuen ondoren uhartea ustiatu eta 1888ko martxoaren 15ean HMS Caroline ontziko William Wiseman kapitainak Erresuma Batuari anexionatzea lortu zuen. Lehen Mundu Gerran SMS Nürnberg gudaontzi alemaniarra uharteko britainiarren telegrafo postua ikustera joan zen Hego Amerikarako bidean. Frantziako bandera faltsua zuela hurbildu ziren eta soldaduak uhartera iritsita estazioa erabat suntsitu zuten, bai eta ur azpiko kableak ere. 1939an Gilbert eta Ellice uharteak britainiar kolonian sartu zen Tabuaeran eta 1979an Kiribati independente bihurtu zenean herrialde berriaren barnean gelditu zen. Ekonomia Tabuaeran uhartearen esportazio nagusia kopra da. Artisautza ere esportatzen da, itsas-barraskiloen oskolak, marrazo hortzez egindako ganibetak eta Kiribatiko zigiluak, besteak beste. Azpiegiturak 2016a Napari herrian aireportu txiki bat eraiki zen Kiritimatira hegaldiak dituena. Iruditegia Erreferentziak Kanpo estekak